ซูโจว

| ซูโจว 苏州 |
| --- | --- |
นครระดับจังหวัด
ประตูสู่ตะวันออก นิคมอุตสาหกรรมซูโจวเมืองโจวจวางสวนการเก็บเกี่ยวซูโจว เอ็ชอาร์เอส นิวทาวน์สวนอ้อยอิ่ง
ที่ตั้งในมณฑลเจียงซู

ซูโจวที่ตั้งในประเทศจีน
พิกัด (สำนักงานเทศบาลนครซูโจว): 31°18′00″N 120°37′10″E﻿ / ﻿31.30000°N 120.61944°E﻿ / 31.30000; 120.61944
ประเทศ:  สาธารณรัฐประชาชนจีน
มณฑล: เจียงซู
ก่อตั้ง: 514 ปีก่อนคริสตกาล
เขตการปกครองระดับอำเภอ: 5 เขต, 4 นครระดับอำเภอ
การปกครอง
 • ประเภท: นครระดับจังหวัด
 • เลขาธิการพรรคประจำนคร: Liu Xiaotao
 • นายกเทศมนตรี: Wu Qingwen
พื้นที่
 • นครระดับจังหวัด: 8,488.42 ตร.กม. (3,277.40 ตร.ไมล์)
 • พื้นดิน: 6,093.92 ตร.กม. (2,352.88 ตร.ไมล์)
 • พื้นน้ำ: 2,394.50 ตร.กม. (924.52 ตร.ไมล์)
 • เขตเมือง: 2,743 ตร.กม. (1,059 ตร.ไมล์)
ความสูง: 5 เมตร (16 ฟุต)
ประชากร (2018)
 • นครระดับจังหวัด: 10,721,700 คน
 • ความหนาแน่น: 1,300 คน/ตร.กม. (3,300 คน/ตร.ไมล์)
 • เขตเมือง: 8,135,900 คน
เขตเวลา: UTC+8 (CST (Beijing Time))
รหัสไปรษณีย์: 215000
รหัสพื้นที่: 512
จีดีพี: 2018
 - รวม: CNY ¥1.86 ล้านล้าน (Nominal: $280.92 พันล้าน;  PPP: $528.42 พันล้าน)
 - ต่อหัว: CNY ¥174,129 (Nominal: $26,303;  PPP: $49,477)
 - เติบโต:  7%
HDI: 0.909 สูงมาก
ดอกไม้: หอมหมื่นลี้
ต้นไม้: การบูร
ภาษาถิ่น: ภาษาอู๋: สำเนียงซูโจว (苏州话)
ทะเบียนยานพาหนะ: 苏E, 苏U
เว็บไซต์: http://www.suzhou.gov.cn/
ซูโจว (จีนตัวเต็ม: 蘇州; จีนตัวย่อ: 苏州; ออกเสียง สำเนียงซูโจว: [səu tsøʏ]; จีนกลาง: [sú.ʈʂóu]) เป็นเมืองสำคัญทางตะวันออกเฉียงใต้ของมณฑลเจียงซู ซึ่งอยู่ทางภาคตะวันออกของประเทศจีน อยู่ติดกับนครเซี่ยงไฮ้  ตั้งอยู่บริเวณพื้นที่ตอนปลายของแม่น้ำแยงซี ริมฝั่งทะเลสาบไท่หรือไท่หู (อังกฤษ: Lake Tai หรือ Tai Hu; จีนตัวย่อ: 太湖) ซึ่งเป็นส่วนหนึ่งของพื้นที่สามเหลี่ยมปากแม่น้ำแยงซี เป็นเขตการปกครองนครระดับจังหวัดที่มีประชากรอาศัยอยู่มากกว่า 7 ล้านคนในเขตเมือง และมีประชากรรวมกว่า 10 ล้านคนในพื้นที่เขตปกครองทั้งหมด เมืองซูโจวยังถือได้ว่าเป็นเมืองที่ร่ำรวยที่สุดแห่งหนึ่งของประเทศจีน เป็นศูนย์กลางด้านเศรษฐกิจ อุตสาหกรรม ศูนย์กลางการค้า และการขนส่ง นอกจากนี้ซูโจวยังเป็นเมืองสำคัญด้านวัฒนธรรม การศึกษา ศิลปะ และการคมนาคม
เมืองซูโจวเริ่มก่อตั้งขึ้นครั้งแรกเมื่อ 514 ปี ก่อนคริสตกาล มีประวัติศาสตร์ยาวนานกว่า 2,500 ปี ต่อเนื่องมาจนถึงปัจจุบัน ในสมัยราชวงศ์ฮั่นตะวันออก หรือเมื่อประมาณ 100 ปี ก่อนคริสตกาล เมืองซูโจวเป็นหนึ่งในสิบเมืองใหญ่ที่สุดในโลกเนื่องจากมีผู้คนอพยพเข้ามาอยู่จำนวนมาก และในศตวรรษที่ 10 สมัยราชวงศ์ซ่ง เมืองซูโจวเคยเป็นเมืองศูนย์กลางด้านพาณิชย์ที่สำคัญของประเทศ ต่อมาในสมัยราชวงศ์หมิง และราชวงศ์ชิงจนถึงช่วงกบฏไท่ผิง (อังกฤษ: Taiping Rebellion) ในปี ค.ศ. 1860 เมืองซูโจวเป็นศูนย์กลางทั้งทางด้านเศรษฐกิจ วัฒนธรรม และพาณิชย์ และเป็นเมืองที่ไม่ใช่เมืองหลวงที่มีขนาดใหญ่ที่สุดของโลกในสมัยนั้นอีกด้วย
ซูโจวเป็นเมืองประวัติศาสตร์และวัฒนธรรมโดยมีชื่อเสียงไม่ว่าจะเป็นสายน้ำ ภูเขา และโดยเฉพาะสวนโบราณ ในสมัยราชวงศ์หมิงและราชวงศ์ชิง ซูโจวเป็นหนึ่งในเมืองที่เจริญที่สุดในสมัยนั้น ในเมืองและนอกเมืองเต็มไปด้วยสวนโบราณ ในศตวรรษที่ 16-18 ซูโจวมีสวนโบราณมากกว่า 200 แห่ง ปัจจุบันมีสวนที่ได้รับการอนุรักษ์อย่างสมบูรณ์แล้วกว่า 10 แห่ง นอกจากนี้ ซูโจวยังมีคลองต่าง ๆ มากมายเป็นอันดับหนึ่งในบริเวณลุ่มแม่น้ำแยงซีเกียงใต้ เป็นเมืองที่มีความงดงามมากจนได้รับฉายาว่าเป็น “เมืองสวรรค์ในโลกมนุษย์”
ด้วยความสวยงามทั้งทางธรรมชาติและสิ่งก่อสร้างโบราณ อาทิ ลำคลอง สะพานหินโบราณ เจดีย์ และสวนจีนโบราณ เมืองซูโจวจึงเป็นหนึ่งในสถานที่ท่องเที่ยวที่มีชื่อเสียงและเป็นที่นิยมมากที่สุดในประเทศจีน เมื่อปี ค.ศ. 1997 และ 2000 สวนโบราณเมืองซูโจวยังได้รับการขึ้นทะเบียนเป็นมรดกโลก (World Heritage Sites) โดยองค์การการศึกษา วิทยาศาสตร์ และวัฒนธรรมแห่งสหประชาชาติ (UNESCO)
นอกจากนั้นเมืองซูโจวยังได้รับการขนานนามว่าเป็น "เวนิสแห่งตะวันออก (Venice of the East)" หรือ "เมืองเวนิสของจีน (Venice of China)" ด้วยความที่ซูโจวมีลำคลองรายรอบเมืองอยู่เป็นจำนวนมาก และยังมีคลองที่ไหลผ่านตัวเมืองมากมายหลายสาย คลองเหล่านี้ต่อเชื่อมกันจนเป็นเครือข่าย โดยมีสะพานหินหลายร้อยแห่งที่ทอดข้ามลำคลองเหล่านี้
สำหรับเมืองที่มีพื้นที่ร้อยละ 55 เป็นพื้นที่ราบ ร้อยละ 3 เป็นเนินเขา และ ร้อยละ 42 เป็นน้ำ การได้รับกล่าวนามว่า "เวนิสตะวันออก" จึงไม่เกินเลยไปนัก